Te Ao Mārama

Te Ao Mārama on uusiseelantilaisen laulaja-lauluntekijä Lorden EP vuodelta 2021. Se sisältää viisi kappaletta Lorden albumilta "Solar Power" (2021) maorin kielellä esitettynä. Levyn tuotot lahjoitetaan hyväntekeväisyyteen maorin kielen opetukseen ja luonnonsuojeluun. EP julkaistiin 9. syyskuuta 2021.
EP:n tuottivat Lorde, yhdysvaltalainen muusikko-tuottaja Jack Antonoff ja uusiseelantilainen tuottaja Malay. EP nousi Uuden-Seelannin albumilistan sijalle 4.
Tuotanto.
"Te Ao Mārama" sisältää viisi maorin kielellä esitettyä versiota Lorden vuoden 2021 albumin "Solar Power" kappaleista. Maorin kieli on Uuden-Seelannin alkuperäiskansan maorien alkuperäinen äidinkieli. EP sisältää uudet versiot kappaleista ”Solar Power” (maorinkieliseltä nimeltään ”Te Ao Mārama”), ”Stoned at the Nail Salon” (”Mata Kohore”), The Path (”Te Ara Tika”), ”Fallen Fruit” (”Hua Pirau”) ja ”Oceanic Feeling” (”Hine-i-te-Awatea”).
Lorde ja otti yhteyttä maorikansaan kuuluviin muusikoihin Marion ja Sandra Wihongiin projektin tekemiseksi. Hän on sanonut halunneensa tehdä projektin kunnioittavalla tavalla, koska ei itse kuulu maoreihin. "Te Ao Mārama" on Lorden ensimmäinen maorinkielinen levytys. Projektiin tuli mukaan useita muita maorimuusikoita kuten laulajat Marlon Williams ja Hinewehi Mohi. EP:n tuottajina toimivat Lorde, yhdysvaltalainen tuottaja Jack Antonoff ja uusiseelantilainen tuottaja Malay.
Kappaleet ovat Lorden ja Antonoffin säveltämiä. Lorde käyttää säveltäjänä virallista nimeään Ella Yelich-O’Connor. Kääntäjä Hana Mereiha ja maorikulttuurin tutkijat Hēmi Kelly ja Tīmoti Kāretu käänsivät sanoitukset englannista maoriksi. Käännöksiin vaikutti maorien näkökulma ja luonnonläheinen maailmankuva. EP:n nimi "Te Ao Mārama" tarkoittaa suomeksi valon maailmaa. Se viittaa sekä nimeen ”Solar Power” (suom. ”aurinkovoima”) että maorien luomismyyttiin, jossa siirrytään pimeydestä valon maailmaan.
Sanoituksissa käsitellään muun muassa ihmisen yhteyttä luontoon ja edellisiin sukupolviin. Lorden mukaan teokseen vaikutti maorikulttuurin käsite kaitiakitanga, joka tarkoittaa luonnon ja ympäröivän maailman suojelemista. Nimikappale ”Te Ao Mārama” (”Solar Power”) kertoo kesästä, positiivisuudesta ja huolten jättämisestä taakse. Se peilaa maorien luomismyyttiä. ”Hua Pirau” (”Fallen Fruit”) käsittelee tuhottua luontoa ja ilmastonmuutosta. ”Hine-i-te-awatea” (”Oceanic Feeling”) kertoo uusista aluista. Laulussa Lorde puhuu hyppäämisestä Bullin kalliolta Taupōjärveen kuten sukupolvet ennen häntä ja hänen lapsensa ehkä hänen jälkeensä.
Julkaisu ja vastaanotto.
"Te Ao Mārama" julkaistiin julkaistiin 9. syyskuuta 2021, noin kuukausi "Solar Power" -albumin julkaisun jälkeen. Se ilmestyi kolme päivää ennen Uudessa-Seelannissa vietettävää Te Wiki o te Reo Māori -viikkoa eli maorin kielen viikkoa. EP julkaistiin vinyylilevynä, digitaalisena latauksena ja suoratoistopalveluissa. Sen kaikki tuotto lahjoitetaan uusiseelantilaiselle Forest and Bird -luonnonsuojelujärjestölle ja maorin kielen opetusta tukevalle Te Hua Kawariki -rahastolle.
Te Ao Mārama nousi Uuden-Seelannin albumilistan sijalle 4. Se oli ykkösenä uusiseelantilaisten albumien listalla. EP oli lisäksi Yhdysvalloissa maailmanmusiikin albumien listan sijalla 15 ja albumimyynnin listan sijalla 75.
EP sai aikaan keskustelua maorinkielisen musiikin asemasta ja siitä, voiko maorikansaan kuulumaton käyttää kieltä. Jotkut, esimerkiksi maorikoreografi Jack Gray, arvostelivat Lordea mediassa kulttuurisesta omimisesta. Toiset maorit puolestaan puolustivat Lordea. Esimerkiksi luennoitsija Morgan Godfery kirjoitti, että muidenkin kuin maorien täytyy antaa käyttää kieltä, jotta se selviytyisi englannin kielen rinnalla. Albumin teossa mukana olleet Hinewehi Mohi ja Tīmoti Kāretu pitivät EP:tä hyvänä tapana tuoda kieltä esille suuremman yleisön tietoisuuteen.
Kokoonpano.
Muusikot
Sävellys ja tuotanto